A. Belousovová, podpredsedníčka NR SR: (2008-02-07):
Ďalšiu otázku položil pán poslanec László Köteles a položil ju pánovi ministrovi životného prostredia Slovenskej republiky pánovi Jaroslavovi Izákovi. Otázka znie: „Pán minister, aký je názor na petíciu občanov z Tokajskej oblasti?“ Neprítomného pána ministra Izáka bude zastupovať minister výstavby a regionálneho rozvoja Slovenskej republiky pán Marián Janušek. Nech sa páči, pán minister, odpovedajte a oznámte ukončenie odpovede. M. Janušek, minister výstavby a regionálneho rozvoja SR: Ďakujem pekne za pozornosť, vážená pani podpredsedníčka. Petícia občanov za využitie tokajského regiónu Slovenska výhradne na pestovanie viniča, cestovný ruch, agroturistiku a vínnu turistiku je oprávneným prostriedkom vyjadrenia názorov občanov Slovenskej republiky v zmysle zákona č. 85/1990 o petičnom práve v znení neskorších predpisov. Ministerstvo životného prostredia Slovenskej republiky má kompetencie podľa zákona Národnej rady Slovenskej republiky č. 24/2006 Z. z. o posudzovaní vplyvu na životné prostredie a o zmene a doplnení niektorých zákonov v znení zákona č. 275/2007 a zákona č. 454/2007 pri posudzovaní a rozhodovaní o rozvojových zámeroch, ktoré sa týkajú Tokajskej oblasti. Rezort bude brať do úvahy výnimočnosť tejto lokality pre pestovanie špecifických odrôd viniča a produkciu vína svetoznámej značky ako prvotného národohospodárskeho záujmu. S ohľadom na špecifikum priamo dotknutého regiónu, v ktorom sú zachované historické tradície vinohradníctva, zastávame názor, že prípadná realizácia ťažby môže mať negatívny vplyv na toto územie. V ďalšej kompetencii ministerstva životného prostredia je starostlivosť o krajinu. Z hľadiska ochrany krajiny, čo je v prípade Tokajskej oblasti ochrana viníc ako významných krajinných prvkov, Ministerstvo životného prostredia Slovenskej republiky pripravuje v novom znení zákona o ochrane prírody a krajiny ustanovenia zamerané na ochranu typov krajiny a ich charakteristického vzhľadu. Po prijatí nového zákona o ochrane prírody a krajiny bude môcť rezort účinnejšie chrániť aj významné krajinné typy a tým napomôcť k ochrane unikátnej Tokajskej oblasti a iných významných krajinných oblastí Slovenska. V súvislosti s Tokajskou oblasťou mi dovoľte upozorniť na skutočnosť, že na území Maďarskej republiky sa na hranici Tokajskej oblasti nachádza niekoľko veľkých zdrojov znečisťovania životného prostredia. Konkrétne ide o tepelnú elektráreň Tisza a chemickú fabriku v priemyselnej zóne mesta Miškolc a pripravuje sa výstavba nového energetického zdroja v oblasti mesta Szerencs. Ministerstvo životného prostredia a vôd Maďarskej republiky vykonalo v roku 2005 proces posúdenia vplyvu navrhovanej činnosti na životné prostredie a odsúhlasilo výstavbu elektrárne Szerencs. V súčasnosti prebieha cezhraničné posudzovanie navrhovanej činnosti týkajúce sa výstavby elektrárne Gönyü blízko obce Kližská Nemá, ktorú maďarská strana plánuje vybudovať len 2 000 m od štátnej hranice. V súvislosti s výstavbou elektrárne Szerencs a elektrárne Gönyü neprotestovali žiadne slovenské mimovládne organizácie zaoberajúce sa ochranou životného prostredia, preto treba petíciu občanov z tejto oblasti posudzovať nielen z hľadiska možných investičných aktivít Slovenska, ale aj Maďarskej republiky. Ďakujem, skončil som.